บจ.กำไรโตเกิน20%
พลังงานสื่อสารค้าปลีกเริดเหนือคาดกลุ่มปตท.โกย7.5หมื่นล้านลดลงแค่1%
13 พ.ค. 2556

พลังงานสื่อสารค้าปลีกเริดเหนือคาดกลุ่มปตท.โกย7.5หมื่นล้านลดลงแค่1%
บจ.ฟอร์มสวย 105 บริษัท ฟาดกำไร 1.4 แสนล้าน โต 21% ดีเกินคาด ครอบครัว ปตท.โกย 75,151 ล้านบาท
บริษัทหลักทรัพย์ เอเซีย พลัส เปิดเผยว่า การประกาศผลดำเนินงานของบริษัทจดทะเบียน (บจ.) ในงวดไตรมาสแรกปี 2556 จะยังคงเป็นแรงขับเคลื่อนที่สำคัญของตลาดหุ้น เพราะแนวโน้มกำไรยังคงเติบโตที่โดดเด่น 
ล่าสุด บจ.ประกาศผลงานออกมาแล้วราว 105 บริษัท หรือคิดเป็น 57% ของมูลค่าหลักทรัพย์ตามราคาตลาดรวม (มาร์เก็ตแคป) มีกำไรสุทธิรวมที่ 1.4 แสนล้านบาท เพิ่มขึ้น 21.5% จากงวดเดียวกันของปีก่อนและเติบโต 14.3% จากไตรมาสก่อนหน้า ถือเป็นกำไรที่สูงกว่าคาดการณ์ 8% โดยมีกว่า 66% ของบริษัทที่กำไรปรับตัวสูงขึ้นจากไตรมาสก่อนหน้าและ 65% ของบริษัทมีกำไรสูงขึ้นจากงวดเดียวกันของปีก่อน 
กลุ่มธนาคารพาณิชย์ประกาศกำไรงวดไตรมาสแรกเติบโตเกินกว่า 60% จากไตรมาสก่อนหน้า เช่นเดียวกับกลุ่มพลังงานที่บางบริษัทสามารถทำกำไรได้ดีกว่าที่คาดการณ์ ส่วนกลุ่มเทคโนโลยีที่ได้รับอานิสงส์จาก 3G ทำให้ผลกำไรกลุ่มในงวดแรกนี้ออกมาสดใสหลายบริษัทเช่นกัน
ขณะที่หุ้นในกลุ่มค้าปลีกรายใหญ่พบว่า บริษัท ซีพี ออลล์ (CPALL) รายงานกำไรดีขึ้นต่อเนื่องโดยเพิ่มกว่า 15% จากไตรมาสก่อนหน้าและ 16% จากงวดเดียวกันของปีก่อน
ทางด้าน บล.โนมูระ พัฒนสิน เปิดเผยว่า หุ้นที่ฝ่ายวิจัยทำการศึกษาอยู่มีบริษัท 10 แห่ง ที่มีอัตรากำไรเพิ่มขึ้นทั้งจากไตรมาสก่อนหน้าและเมื่อเปรียบเทียบกับงวดเดียวกันของปีก่อน ในอัตราที่มากกว่า 20% คือ บริษัท ไทยคม (THCOM) บริษัท โกลว์ พลังงาน (GLOW) บริษัท สามารถ ไอโมบาย (SIM) บริษัท โออิชิ กรุ๊ป (OISHI) บริษัท ไออาร์พีซี (IRPC) บริษัท เอเชีย เอวิเอชั่น (AAV) บริษัทหลักทรัพย์เอเซีย พลัส (ASP) บริษัท สามารถคอร์ปอเรชั่น (SAMART) บริษัท ธีระมงคล อุตสาหกรรม (TMI) และบริษัท ดิ เอราวัณ กรุ๊ป (ERW)
นายพงศ์ภัทร์ สิริพิพัฒน์ ผู้จัดการฝ่ายวิเคราะห์หลักทรัพย์ บล.เคจีไอ (ประเทศไทย) กล่าวว่า ดัชนีหุ้นที่ปรับตัวขึ้นมามากในสัปดาห์ที่ผ่านมา เนื่องจากบริษัทในกลุ่มค้าปลีก พลังงาน สื่อสาร กำไรออกมาค่อนข้างดีกว่าที่คาด ส่วนบริษัทในธุรกิจอิเล็กทรอนิกส์บางแห่งที่ออกมาไม่ดีนั้น มีน้ำหนักต่อการลงทุนไม่มากนัก 
บริษัทในกลุ่ม ปตท. ทั้งหมด 6 บริษัท มีกำไรสุทธิทั้งสิ้น 75,151 ล้านบาท ลดลงเพียง 1.51% เฉพาะบริษัท ปตท. (PTT) มีกำไรสุทธิ 36,105 ล้านบาท ลดลง 3.8% โดยมีรายได้จากการขายจำนวน 699,932 ล้านบาท เพิ่มขึ้น 1.1% และราคาเฉลี่ยของน้ำมันดิบดูไบลดลง 6.8% เป็น 108.2 เหรียญสหรัฐ 
สำหรับเงินกู้ยืมระยะยาวมีจำนวน 432,787 ล้านบาท ลดลง 4,557 ล้านบาท หรือ 1% ส่วนใหญ่เป็นผลมาจากค่าเงินบาทที่แข็งค่าขึ้นทำให้เงินกู้ยืมและหุ้นกู้สกุลเงินต่างประเทศที่แปลงค่าเป็นเงินบาท มีมูลค่าลดลง 10,404 ล้านบาท